CELEX: 62019TN0185
Language: mt
Date: 2019-03-28 00:00:00
Title: Kawża T-185/19: Rikors ippreżentat fit-28 ta’ Marzu 2019 — Public.Resource.Org u Right to Know vs Il-Kummissjoni

20.5.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 172/44
            
         
      Rikors ippreżentat fit-28 ta’ Marzu 2019 — Public.Resource.Org u Right to Know vs Il-Kummissjoni
      (Kawża T-185/19)
      (2019/C 172/58)
      Lingwa tal-kawża: l-Ingliż
      
         Partijiet
      
      
         Rikorrenti: Public.Resource.Org, Inc. (Sebastopol, California, l-Istati Uniti), Right to Know CLG (Dublin, l-Irlanda) (rappreżentanti: F. Logue, Solicitor, A. Grünwald, J. Hackl u C. Nüßing, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu lill-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni Ewropea C(2019) 639 finali tat-22 ta’ Jannar 2019 (inkluża d-deċiżjoni inizjali tal-15 ta’ Novembru 2018 bir-referenza GROW/D3/ALR/dr (2018) 5993057);
               
            
                  —
               
               
                  sussidjarjament, tibgħat il-kawża lura quddiem il-Kummissjoni Ewropea; u
               
            
                  —
               
               
                  tikkundanna lill-Kummissjoni Ewropea għall-ispejjeż tal-proċedura.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw żewġ motivi.
      
                  1.
               
               
                  L-ewwel motiv ibbażat fuq li l-Kummissjoni Ewropea wettqet interpretazzjoni żbaljata u/jew applikat b’mod żbaljat l-ewwel inċiż tal-Artikolu 4(2) tar-Regolament (KE) Nru 1049/2001 (1), peress li din id-dispożizzjoni ma tipproteġix l-istandards armonizzati mitluba:
                  
                              —
                           
                           
                              L-ebda protezzjoni tad-drittijiet tal-awtur għall-istandards armonizzati mitluba ma hija possibbli, u dan għaliex jagħmlu parti mid-dritt tal-Unjoni Ewropea;
                           
                        
                              —
                           
                           
                              L-istandards armonizzati mitluba huma neqsin minn oriġinalità u għalhekk ma jibbenefikawx mill-protezzjoni tad-drittijiet tal-awtur;
                           
                        
                              —
                           
                           
                              Il-konvenuta ma werietx l-imminar allegat tal-interess kummerċjali tal-organizzazzjoni għall-istandardizzazzjoni.
                           
                        
            
                  2.
               
               
                  It-tieni motiv ibbażat fuq li l-Kummissjoni Ewropea kisret l-aħħar klawżola tal-Artikolu 4(2) tar-Regolament (KE) Nru 1049/2001 inkwantu b’mod żbaljat hija ċaħdet li r-rikorrenti għandhom interess pubbliku superjuri għall-aċċess għall-istandards armonizzati mitluba:
                  
                              —
                           
                           
                              Il-kunċetti ta’ stat tad-dritt u ta’ drittijiet fundamentali jeħtieġu aċċess liberu għal-liġijiet tal-Unjoni Ewropea;
                           
                        
                              —
                           
                           
                              L-istandards mitluba jinkludu informazzjoni ambjentali u b’mod partikolari informazzjoni dwar l-emissjonijiet fl-ambjent u għaldaqstant għandhom jiġu pprovduti skont ir-Regolament (KE) Nru 1367/2006 (2);
                           
                        
                              —
                           
                           
                              Il-konvenuta ma tatx raġunijiet adegwati għaċ-ċaħda tal-interess pubbliku superjuri.
                           
                        
            
         (1)  Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).
      
         (2)  Regolament (KE) Nru 1367/2006 tal-Parlament Ewropew u tal-Kunsill tas-6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-disposizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (ĠU 2006, L 264, p. 13).